BOSIUNG ba ho qetela boo Jesu a neng a le lefatšeng ka bona e le motho oa nama, o ile a bontša hore o amehile haholo ka boiketlo ba ka moso ba balateli ba hae. O ile a ba a rapela ka taba ena, a re ho Ntate oa hae: “Ha ke u kōpe hore u ba ntše lefatšeng, empa ke kōpa hore u ba lebele ka lebaka la ea khopo. Hase karolo ea lefatše, feela joalokaha ke se karolo ea lefatše.” (Johanne 17:15, 16) Ka kōpo ena e tlohang botebong ba pelo, Jesu o ile a bontša hore o rata balateli ba hae haholo le hore mantsoe ao a neng a a buile ho ba bang ba bona pejana hona bosiung boo, e ne e le a bohlokoa ha a ne a re: “Ha le karolo ea lefatše.” (Johanne 15:19) Ho hlakile hore ruri e ne e le habohlokoa haholo ho Jesu hore kamehla balateli ba hae ba ikarole lefatšeng!